
שלום רב,        

  
הנדון: בקשה לקבלת מידע מכוח חוק חופש המידע, תשנ"ח 1998 – 
ייבוא חלקי חילוף טלוויזיות לישראל
סימוכין: פנייתך מיום  19.8.20
ראשית, תודה על פנייתך בנושא שבנדון.
הבקשה שהיגשת למשרדנו – הכלכלה והתעשייה, עוסקת בסוגיית ייבוא חלקי חילוף טלוויזיות לישראל.
הווי ידוע לכל כי חוק חופש המידע, תשנ"ח-1998, מגדיר (סע' 2) מידע כדלקמן:
"מידע" – כל מידע המצוי ברשות ציבורית, והוא כתוב, מוקלט, מוסרט, מצולם או ממוחשב;
יוער כי על אף שמרבית סעיפי פנייתך הינן שאלות "ידע" ואינן עולות בקנה אחד עם אופן הגדרת חוק חופש המידע את הערך "מידע" (סע' 2 לחוק) ולכן - לא אמורות להתברר במסגרת בקשה לקבלת מידע מכוח החוק, משרדנו בחר לטפל בפנייתך בערוץ זה – זאת בשל חשיבות ערך השקיפות.
להלן התייחסותה של יחידה המקצועית הרלוונטית, במקרה דנן, מינהל תקינה, במענה לבקשתך שבסימוכין:
1. מי הגורם האמון על בדיקת התאמתו של חלק חילוף לטלוויזיות המיובאות לישראל (בין היתר בייבוא שאינו על ידי יבואן הטלוויזיה) המיועד לדגמי טלוויזיות מאושרים (בעלי אישור תקן)?
יבואן המבקש לקבל אישור לפי הוראת מנכ"ל 2.6 מצהיר ונושא באחריות לכך שחלק החילוף הינו חלק מקורי של טלוויזיה שנבדקה ואושרה למכירה בישראל ומתאים לתקן הרשמי החל עליו. לשם ביסוס הצהרתו ממציא היבואן למשרדינו את האסמכתאות הנדרשות על פי הוראת מנכ"ל 2.6. במידה והיבואן ממציא את המסמכים הנדרשים הוא מקבל את האישור ללא צורך בבדיקת מעבדה.
2. במקרה שבו מבקש הפטור עבור חלק החילוף הינו יבואן שאינו יבואן הטלוויזיה, שאין בידו את המסמכים המפורטים בסעיף  5(ו) להוראת מנכ"ל ,2.6 על בסיס אילו בדיקות ונתונים קובע הגורם האמון כי יש להעניק פטור?
ללא האסמכתאות הנדרשות בהוראת המנכ"ל לא יוכל משרדינו להעניק ליבואן פטור מבדיקת התאמה לתקן.
3. במקרה של יבוא חלק חילוף מקורי לדגם של מוצר שאושר על ידכם בעבר (לדוגמא יבוא של ספק כוח לטלוויזיה שאושרה על ידכם בעבר) - אנא פרטו:
3.1 האם משרד הכלכלה מבצע את הבדיקה להתאמת חלק החילוף לדגם המאושר בעצמו?
כאמור בסעיף 1, משרדינו מתבסס על הצהרת היבואן ובודק את האסמכתאות  הנדרשות.
3.2 האם משרד הכלכלה מעביר את הבדיקה לידי מכון התקנים?
לא,  משרד הכלכלה לא מעביר ממצאיי בדיקות (תעודת בדיקה), שקבל במסגרת בקשה לפטור, לבדיקה ע"י מכון התקנים. לפעמים, ככל שנדרש, משרד הכלכלה מבקש ממכון התקנים לבדוק אותנטיות של תעודת בדיקה במידה ומדובר בבדיקה של מעבדה שיש למכון התקנים הסכם הכרה עמה. 
3.3 האם משרד הכלכלה מעביר את הבדיקה לידי גורם אחר? במידה והתשובה הינה חיובית, אנא פרטו מיהו אותו גורם.
כאמור לעיל, היבואן צריך להמציא את האסמכתאות הנדרשות למשרדינו.
4. האם במסגרת הבדיקה להתאמת חלק החילוף לדגם מאושר, עושה משרד הכלכלה או מי מטעמו שימוש בכלי חיפוש הקרוי "חיפוש דגמים מאושרים" המופיע האתר מכון התקנים, המכיל נתונים אודות בדיקות שבוצעו על ידי מכון התקנים לדגמים המיובאים לישראל והחייבים באישור תקן:
https://www.sii.org.il/he/certifLed-models
לא, משרד הכלכלה לא עושה שימוש בכלי חיפוש הקרוי "חיפוש דגמים מאושרים".
5. במידה והתשובה לשאלה 4 הינה חיובית, אנא פרטו האם בדיקת משרד הכלכלה מתבססת על נתונים נוספים מלבד כלי החיפוש שבאתר מכון התקנים, ובמידה וכן  אנא ספקו מידע מפורט אודות כל שלבי הבדיקה, וציינו באילו מאגרי מידע, מסמכים, וחומרים נוספים נעזר משרד הכלכלה במהלך בדיקתו.
תשובה לשאלה 4 שלילית.
6. במידה והתשובה לשאלה 4 הינה שלילית, אנא פרטו על מה מתבססת בדיקת משרד הכלכלה או מי מטעמו להתאמת חלק החילוף לדגם המאושר, ואנא ספקו מידע מפורט אודות כל שלבי הבדיקה, וציינו באילו מאגרי מידע, מסמכים, וחומרים נוספים נעזר משרד הכלכלה במהלך בדיקתו.
ראה תשובות לסעיפים 1-3. האסמכתאות הנדרשות הם תעודות בדיקה כפי שמפורט בהוראת מנכ"ל 2.6, או המלצה של  המעבדה, שאישרה את דגם הטלוויזיה, למתן פטור עבור חלקי חילוף. 
7. אנא פרטו את כמות הבדיקות שהופנו למשרד הכלכלה, בחמש השנים האחרונות, להתאמת חלקי חילוף לטלוויזיות המיובאים לישראל (לרבות על ידי מי שאינו יבואן הטלוויזיות) לבין דגמי הטלוויזיות המאושרים במסגרת בקשה לפטור מהצגת אישורי תקינה רלוונטיים.
בהתאם לסע' 7(ה) לחוק חופש המידע:
המידע יועמד לרשות המבקש כפי שהוא מצוי בידי הרשות הציבורית ואין הרשות חייבת לעבד את המידע לצרכיו של המבקש; היה המידע ממוחשב, הוא יופק עבור המבקש באמצעים המשמשים דרך קבע את הרשות.
מבדיקה שערך מינהל התקינה ובהתאם להתייחסות היחידה המקצועית, אין ביכולתנו להפיק את המידע הנדרש במערכת הממוחשבת לעניין זה הקיימת במשרדינו. 
יובהר כדלקמן: המדובר בבקשות לפטור שלכל בקשה מצורפים מסמכים / תעודות בדיקה שתומכים בבקשת היבואן לפטור ובהתאם למוגדר בעילה ספציפית, כמופיע בהוראת מנכ"ל.
הבקשות מנוהלות במערכת ממוחשבת העונה לשם: "שח"ט".
המסמכים / תעודות הבדיקה הינם מסמכים מצורפים לבקשה כקבצי PDF. אומנם ישנו תיוג למסמכים, אך הרבה מאוד יבואנים לא מצרפים את המסמכים לפי התיוג.
לכן, גם אם ניתן לסנן מתוך המערכת בקשות לפי עילה ספציפית, קשה מאוד להפריד בין כלל הבקשות בעילה זו, לאלו שהוגשו עבור חלקי חילוף למקלטי טלוויזיה, כי אין במערכת תיוג מתאים.
בנוסף, גם אם היה ניתן לסנן בקשות לפטור בעילה של "חלקי חילוף" המתייחסים למקלטי טלוויזיה, אשר כאמור בלתי אפשרי, אין כל יכולת להוציא ולספור את התעודות שהוגשו בבקשות אלו.
לפיכך, אין בידנו להיעתר לבקשתך לקבלת מידע זה.
בהקשר למוזכר במענה בנוגע למכון התקנים, יובהר כי הגם שהמכון נמנה על יחידות הסמך, התאגידים והרשויות של משרד הכלכלה והתעשייה, הוא מטפל בהעמדת מידע לציבור, אם באופן יזום ואם בתגובה לפניות מבקשי המידע – באופן עצמאי.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, נשמח להיות לך לעזר גם בעתיד.


בברכה
יוסי זולפן,

  הממונה על חוק חופש המידע
   משרד הכלכלה והתעשייה













העתק: עו"ד אמל כולאב, הלשכה המשפטית 
             מר שלומי אביסרור, מנהל תחום בכיר מקצועי חשמל ואלקטרוניקה, מינהל תקינה
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

